projecte-aina/catalan_government_crawling huggingface dataset:
Aquest dimecres s'ha celebrat a Barcelona la jornada "Esport i cooperació al desenvolupament.
El suport a les persones refugiades i a la població desplaçada a través de l'activitat esportiva recreativa".
S'hi ha presentat un informe que explora l'impacte de l'esport per a la transformació positiva al Líban, Jordània i Colòmbia.
Els valors del món de l'esport poden esdevenir un instrument al servei de la cooperació al desenvolupament?
Com es pot vincular l'esport amb el suport a les persones refugiades i poblacions desplaçades?
Aquestes són algunes de les preguntes a les quals respon l'informe "Esport pel Desenvolupament.
Programa per incrementar el suport als refugiats i població desplaçada a través d'activitats esportives i recreatives", encarregat per la Direcció General de Cooperació.
El document s'ha presentat a la Jornada "Esport i cooperació al desenvolupament", organitzada per la Direcció General de Cooperació al Desenvolupament juntament amb el Consell Català de l'Esport de la Generalitat de Catalunya a Barcelona, dimecres 10 de gener al Museu Colet de Barcelona.
Les autores de l'estudi, Bet Millet i Carla Burriel, han desgranat els continguts dels dos volums de l'informe, que incorporen una proposta d'intervenció, a mode de prova pilot, a Jordània i Líban, utilitzant l'activitat fisicoesportiva com a eina pel desenvolupament.
Les autores han repassat "els elements imprescindibles per tal de crear una guia d'intervenció innovadora, potent i transformadora, basada en l'ús de l'esport per afrontar les situacions crítiques de trauma, risc i indefensió que pateixen els refugiats i les poblacions desplaçades".
El segon volum de l'informe es centra a Colòmbia en clau d'anàlisi de la situació actual de postconflicte i recerca d'iniciatives existents d'esport per al desenvolupament.
En aquest cas es tracta d'un pas previ per a una proposta d'intervenció futura en la línia d'allò plantejat a Jordània i el Líban.
El director general de Cooperació al Desenvolupament, Manel Vila, ha explicat que "l'esport per al desenvolupament és un eix que cal incorporar en la definició del nou Pla Director i podria esdevenir una de les singularitats de la cooperació catalana".
Per la seva banda, el director del Consell Català de l'Esport, Antoni Reig, ha subratllat les possibilitats "d'educar a través de l'esport", entenent el terreny de joc com un espai que "iguala, promou la tolerància i uneix".
Més de 80 persones han assistit a la jornada, que ha comptat amb la participació de persones vinculades a l'esport, la cultura i la cooperació i que han explicat les seves experiències, com Jaume Mora (International Sociological Sport Observatory), Mariona Miret (Fundació FC Barcelona), Carles Meilan (CET10), Francesc de Dalmases (Fundació CATmón) i Laia Ruich (UNICEF).
Podeu adreçar-vos a l'ACCD a través de la bústia de contacte o bé mitjançant el correu [EMAIL].
Per als dubtes relacionats amb convocatòries de subvencions en curs, podeu escriure'ns a [EMAIL]
Si voleu exercir els drets d'accés, rectificació, cancel·lació o oposició (drets ARCO) amb relació a les vostres dades de caràcter personal tractades per l'Agència Catalana de Cooperació al Desenvolupament, en els termes i les condicions previstes en el títol III de la LOPD, us podeu adreçar a: [EMAIL].
Podeu consultar l'adreça i telèfon de les oficines de registre pròpies i les concertades de la Generalitat de Catalunya en aquest enllaç.
Pel que fa al registre de Via Laietana 14, trobareu tota la informació en aquest enllaç.
Podeu seguir l'actualitat de la cooperació catalana a les següents xarxes socials:
Les organitzacions convidades presentaran un pòster on exposaran un o diversos projectes de la seva entitat, fent especial èmfasi en com aborden la temàtica del grup de treball en el qual participen.
Els assistents podran visitar lliurement l'exposició de projectes.
Debat i intercanvi d'experiències sobre els elements bàsics dels projectes d'esport pel desenvolupament i la pau, i la seva adequació als diferents contexts: Disseny de projectes i avaluació, metodologia, formació, gènere, i xarxes/accions internacionals i polítiques públiques.
Presentació del projecte europeu "PLAY!", per la Fundació Pere Tarrés i els seus socis europeus.
Aprofundiment i acords sobre elements bàsics dels projectes en l'àmbit de l'esport pel desenvolupament: Disseny de projectes i avaluació, metodologia i format, formació, gènere, xarxes/accions internacionals i polítiques públiques.
Durant tot el dia hi haurà exposicions fotogràfiques:
Aquestes paraules de l'expresident de Sud-àfrica i reconegut líder antiapartheid Nelson Mandela expressen el potencial de l'esport per generar canvis socials, fins i tot en les societats més polaritzades.
El dies 17 i 18 d'octubre de 2019 se celebrarà a Barcelona el Congrés Esport i Cooperació Internacional, liderat per la Generalitat de Catalunya amb l'objectiu d'establir els principis bàsics per fer de l'esport i l'activitat física un instrument de cooperació internacional al desenvolupament.
Aquest esdeveniment es concep com un espai de debat i reflexió, d'intercanvi de bones pràctiques i experiències entre entitats i organitzacions nacionals i internacionals que treballen en aquest àmbit.
El Congrés es desenvoluparà en dues jornades, durant les quals persones expertes de renom internacional realitzaran diverses ponències, i s'organitzaran grups de treball on les entitats i organitzacions participants podran aprofundir en l'anàlisi de cinc temàtiques:
També es realitzarà una mostra de projectes, on les entitats que així ho desitgin tindran l'oportunitat de presentar les seves accions i compartir la seva experiència amb la resta de participants al Congrés.
El Congrés Esport i Cooperació Internacional comptarà amb una àmplia representativitat geogràfica i amb la presència dels principals actors dels sectors de la cooperació al desenvolupament i de l'esport i l'activitat física.
L'acte està obert a la participació d'estudiants universitaris, entitats, administracions i tot el públic interessat en l'ús de l'esport i l'activitat física com a eina de cooperació internacional al desenvolupament.
El Congrés està coorganitzat per la Direcció General de Cooperació al Desenvolupament i la Secretaria General de l'Esport i de l'Activitat Física.
El Comitè Català d'Ajut Humanitari d'Emergència va ser creat pel Decret 179/2005, de 30 d'agost, com a òrgan col·legiat amb funcions de coordinació i recomanació en les actuacions de les institucions i entitats catalanes davant de situacions d'emergència, ja siguin d'origen natural o humà, sorgides a països en vies de desenvolupament i en conflicte a fi de facilitar i donar resposta ràpida a les actuacions humanitàries i està adscrit a l'Agència Catalana de Cooperació al Desenvolupament.
Correspon al CCAHE l'exercici de les funcions següents:
a) Establir les estratègies i enfocaments de les intervencions en contextos d'emergència així com els protocols de coordinació de l'acció humanitària. b) Definir criteris d'intervenció i prioritzar les necessitats.
Definir quines emergències es consideren i en quines intervé el CCAHE. c) Proposar actuacions específiques davant les emergències en les quals consideri que s'ha d'intervenir. d) Establir terminis i metodologia d'aprovació de propostes d'actuació del CCAHE per tal de poder donar resposta immediata a les necessitats d'emergència dels primers moments. e) Obrir, delimitar i establir terminis i metodologia de les convocatòries de recepció de propostes que s'obrin per campanyes de reconstrucció després d'una emergència. f) Garantir que les actuacions respondran a les necessitats detectades per alleugerir el sofriment de les poblacions afectades, i no a altres criteris. g) Mantenir informada a la ciutadania. h) Qualsevol altra funció relacionada amb les competències d'aquest òrgan que li encomani el Govern de la Generalitat de Catalunya.
El Decret 179/2005, de 30 d'agost, n'estableix la composició, l'organització i el funcionament.
És un òrgan consultiu i de participació de la societat de Catalunya per al foment de la pau en les activitats de l'Administració de la Generalitat i dels ens locals en aquest àmbit, està adscrit a l'Agència Catalana de Cooperació al Desenvolupament, i està integrat per representants de l'Administració de la Generalitat, dels ens locals, dels grups parlamentaris, de les organitzacions no governamentals per la pau i altres institucions i personalitats rellevants, reconegudes per les seves activitats a favor de la pau.
Les seves funcions venen regulades per la Llei 21/2003, de 4 de juliol, de foment de la pau i són les següents:
Té la funció d'impulsar la informació i la comunicació, la col·laboració, la cooperació i l'assistència recíproca en l'execució de les actuacions de cooperació al desenvolupament de l'Administració de la Generalitat i dels ens locals, els quals informaran, directament o a través del Fons Català de Cooperació al Desenvolupament, la Comissió de les actuacions que duguin a terme en l'àmbit de la cooperació al desenvolupament.
La seva composició és paritària i hi participen representants dels departaments i els organismes de la Generalitat, dels ens territorials i locals designats per llurs entitats representatives, i del Fons Català de Cooperació al Desenvolupament.
Les seves funcions venen regulades per la Llei 26/2001, de 31 de desembre, de cooperació al desenvolupament i són les següents:
El funcionament, la composició i les funcions de la Comissió Interdepartamental de Cooperació al Desenvolupament es regulen pel Decret 139/2012, de 30 d'octubre, pel qual es regulen els òrgans de coordinació i col·laboració i els òrgans consultius de la Llei 26/2001 de cooperació al desenvolupament.
És l'òrgan tècnic de coordinació interdepartamental de l'Administració de la Generalitat en l'àmbit de la cooperació al desenvolupament i la solidaritat internacional, està presidida pel conseller o consellera competent en matèria d'actuacions exteriors i integrada per representants dels departaments i els organismes de la Generalitat, d'acord amb el que s'estableixi per reglament.
Les seves funcions venen regulades per la Llei 26/2001, de 31 de desembre, de cooperació al desenvolupament i són les següents:
És l'òrgan consultiu i de participació de la comunitat catalana per al desenvolupament de l'activitat de l'Administració de la Generalitat en aquest àmbit i està format per representants de l'Administració de la Generalitat i de les organitzacions no governamentals per al desenvolupament i altres institucions, entitats i personalitats rellevants reconegudes com a membres destacats de la comunitat catalana per al desenvolupament.
La finalitat dels òrgans consultius i de participació és implicar el teixit associatiu català en el sistema de consulta, informació i participació de la política oficial catalana de cooperació, així com promoure processos més àgils i flexibles per portar-la a terme amb més eficàcia.
És l'òrgan consultiu i de participació de la comunitat catalana per al desenvolupament de l'activitat de l'Administració de la Generalitat en aquest àmbit.
La Comissió Interdepartamental de Cooperació al Desenvolupament és l'òrgan tècnic de coordinació interdepartamental de l'Administració de la Generalitat en l'àmbit de la cooperació al desenvolupament i la solidaritat internacional.
La Comissió de Coordinació amb els Ens Locals té la funció d'impulsar la informació i la comunicació, la col·laboració, la cooperació i l'assistència recíproca en l'execució de les actuacions de cooperació al desenvolupament de l'Administració de la Generalitat i dels ens locals
El Consell Català de Foment de la Pau va ser creat amb la voluntat de constituir-se com a òrgan facilitador per a la coordinació de l?
Administració de la Generalitat i els e's locals en temes relacionats amb la cultura de la pau.
El Comitè Català d'Acció Humanitària i d'Emergència és un òrgan col·legiat amb funcions de coordinació i recomanació en les actuacions de les institucions i entitats catalanes davant de situacions d'emergència, ja siguin d'origen natural o humà, sorgides a països en vies de desenvolupament i en conflicte a fi de facilitar i donar resposta ràpida a les actuacions humanitàries.
La contribució al Fons Central de Resposta a Emergència de les Nacions Unides és l'aposta de la Generalitat de Catalunya per a articular la reacció a emergències humanitàries d'arreu del món a través d'un fons col·lectiu i internacional de múltiples donants.
L'any 2018 el Govern hi ha aportat 250.000 euros a través de l'Agència Catalana de Cooperació al Desenvolupament, i està previst que el compromís amb el fons es renovi aquest 2019.
El Fons Central de Resposta a Emergència de les Nacions Unides (CERF, sigles en anglès) rep recursos de 126 estats membres de l'ONU, així com autoritats regionals i donants privats.
L'any 2018 el CERF ha respost a crisis de 47 països diferents, encapçalades per les emergències a la República Democràtica del Congo, el Iemen i Etiòpia.
Els recursos CERF permeten dur a terme una resposta ràpida, flexible i adaptada a les persones afectades en emergències humanitàries com conflictes armats, desplaçaments forçats, inundacions, o epidèmies.
El fons té com a prioritat la resposta primerenca per a reduir la pèrdua de vides, tot reforçant la resposta requerida durant els moments crítics.
També posa el focus en la resposta humanitària en crisis infrafinançades, sempre d'acord a necessitats demostrades i prioritats identificades conjuntament amb els Estats afectats.
El CERF justifica la seva activitat a través dels informes anuals i l'informe del secretari general de les Nacions Unides sobre el fons, disponibles al seu lloc web.
L'estratègia múltiple de la cooperació catalana
Per tal de respondre a les greus emergències humanitàries actuals arreu del món, l'Agència Catalana de Cooperació al Desenvolupament, adscrita al Departament d'Acció Exterior, assumeix una estratègia múltiple: d'una banda, prioritza l'enfortiment de capacitats, l'apoderament, la protecció i la resiliència per a contribuir a una millor prevenció i gestió de les crisis; i de l'altra aprofundeix en el coneixement de les causes i en la sensibilització i incidència sobre aquestes.
Tanmateix, més enllà d'articular al màxim la cooperació al desenvolupament i l'educació per al desenvolupament amb la lluita pels drets humans i la construcció de la pau, hi ha situacions que requereixen respostes immediates i d'emergència.
Per a fer-hi front, l'ACCD aposta per contribuir a un fons multi-donant i internacional, ja que són instruments com el CERF els que millor poden garantir una resposta ràpida i professional en les emergències d'origen natural, socionatural o humà.
La contribució catalana al CERF és un clar exemple d'actuació en aliança, i contribueix d'aquesta manera a la consecució dels Objectius de Desenvolupament Sostenible (ODS) dins l'Agenda 2030, que en el seu ODS 17 parla "d'enfortir aliances entre múltiples actors que mobilitzin recursos financers amb la finalitat de donar suport a l'assoliment dels ODS a tots els països, en particular als països en desenvolupament".
El dijous 7 de març es presenta a la seu d'Alternativa 3 (Ctra. de Castellar, 526, Terrassa) LaCoordi: Comerç Just i Finances Ètiques.
Es tracta d'una nova Coordinadora formada per sis entitats catalanes del tercer sector i de l'economia social i solidària, i que té per objectiu promoure la justícia social, el comerç just i el finançament ètic i solidari.
Està formada per SETEM Catalunya, Oxfam Intermón, Alternativa 3, Fiare Catalunya, FETS-Finançament Ètic i Solidari i la Xarxa d'Economia Solidària (XES).
La coordinadora compta amb el suport de l'Agència Catalana de Cooperació al Desenvolupament i la Diputació de Barcelona.
LaCoordi és l'evolució de la campanya Som Comerç Just i Banca Ètica que va néixer fa 20 anys sota el nom de la Festa del Comerç Just, i que cada any organitza activitats per a fomentar el comerç just al voltant del dia mundial, durant el mes de maig.
Amb els anys, el projecte ha anat incorporant el discurs de les finances ètiques i, més recentment, el de l'economia solidària.
LaCoordi és una plataforma única a Catalunya que busca consolidar el moviment a favor del comerç just, les finances ètiques i l'economia social i solidària des d'una perspectiva Nord/Sud per a contribuir a la justícia social, la reducció de les desigualtats i el respecte pels drets humans, molt especialment els drets laborals i ambientals als països productors.
Des del convenciment que sense drets humans de les dones no hi ha drets humans, la cooperació catalana treballa el gènere des d'una mirada interseccional.
L'enfocament de gènere i basat en drets humans és un dels trets distintius de la cooperació catalana impulsada a través de l'Agència Catalana de Cooperació al Desenvolupament, i està present en la pràctica totalitat de les seves actuacions.
De les 90 actuacions executades l'any 2018 amb suport de l'ACCD, un total de 82 han comptat amb un enfocament de gènere i basat en drets humans –és a dir, un 91% de les actuacions-.
Això inclou els projectes executats per ONG i finançats a través de les diverses convocatòries de subvencions, i també els convenis i resolucions amb altres administracions públiques.
Aquests projectes i programes plurianuals tenen lloc a 21 països diferents, entre els quals destaquen Colòmbia, Guatemala, Moçambic i el Senegal, a més de múltiples actuacions a Catalunya.
En el cas de la convocatòria de subvencions a projectes de cooperació, aprovada a finals del 2018, el 100% de les actuacions incorporen l'enfocament de gènere i basat en drets humans, que és requisit de la convocatòria.
Dotada amb 3,7 milions d'euros, ha permès finançar 30 projectes de cooperació i 18 projectes d'educació per al desenvolupament.
Alguns dels projectes destacats són l'enfortiment de la xarxa internacional d'organitzacions feministes d'Amèrica Central i la Mediterrània contra la violència envers les dones, que porta a terme l'organització SUDS; la lluita contra les violències sexistes a Palestina, amb l'Associació Hèlia; i l'observatori de feminicidis a Colòmbia amb la Plataforma Unitària contra les Violències de Gènere.
Durant el 2018 també ha continuat la implementació dels programes bianuals que van començar el 2017, amb 23 actuacions per valor de 5,4 milions d'euros.
L'eina interactiva que trobareu a l'enllaç a continuació permet conèixer tots els projectes finançats per l'ACCD l'any 2018 amb un enfocament de gènere i basat en drets humans.
Aquesta visualització il·lustra la capacitat transformadora de la cooperació catalana arreu del món, i també a Catalunya.
Aquest març té lloc la 63a sessió de la major trobada internacional de les Nacions Unides sobre igualtat de gènere.
La delegació de Catalunya compta amb representants de l'Agència Catalana de Cooperació al Desenvolupament, l'Institut Català de les Dones, i un gran nombre d'ONG i moviments feministes del país.
El dilluns 11 comença a Nova York una nova edició de la Comissió per la Condició Jurídica i Social de la Dona (CSW), centrada en el tema "Sistemes de protecció social, accés als serveis públics i la infraestructura sostenible per a la igualtat de gènere i l'apoderament de les dones i les nenes".
D'altra banda, el fòrum porta a revisió la qüestió de l'apoderament de les dones i el seu vincle amb el desenvolupament sostenible.
Com a prèvia als actes oficials, diumenge es va celebrar l' NGO Consultation Day, una sessió de preparació per al CSW organitzat per organitzacions on governamentals.
És un espai de trobada d'entitats i activistes d'arreu del món per a debatre i compartir estratègies, establir contactes i portar a terme formacions.
La delegació de l'ACCD participarà en els debats del CSW i del fòrum d'ONGD que se celebra en paral·lel, amb especial èmfasi en aquelles sessions relacionades amb els drets humans de les dones, eix estratègic de la cooperació catalana.
Així mateix, l'ACCD ha promogut una trobada amb les seves contraparts de cooperació presents al CSW, amb l'objectiu de presentar línies estratègiques, intercanviar coneixements sobre campanyes d'incidència global i promoure la sinergia entre les entitats, així com treballar propostes conjuntes per a la celebració l'any vinent dels 25 anys de la Declaració i Plataforma d'Acció de Beijing.
Finalment, la directora de l'ACCD, Carme Gual, presentarà la Declaració Agenda 2030 Feminista, l'activitat de llançament d'una aliança europea i llatinoamericana per als drets sexuals i reproductius.
La iniciativa s'emmarca en el programa de cooperació que porten a terme Creación Positiva i l'Associació Drets Sexuals i Reproductius amb suport de l'ACCD, i tindrà lloc el dia 14 de març.
Altres actes d'interès al voltant del CSW són l'esdeveniment paral·lel del Consell Nacional de Dones de Catalunya, el dia 14, i reunions tècniques de seguiment sobre iniciatives que reben el suport econòmic del Govern de Catalunya, com ara el conveni amb el Fons de Població de les Nacions Unides (UNFPA) sobre violències masclistes o la subvenció directa a l'Urgent Action Fund, un fons internacional feminista que protegeix i enforteix defensores dels drets humans.
En el marc de la Comissió per la Condició Jurídica i Social de la Dona de les Nacions Unides, l'Agència Catalana de Cooperació al Desenvolupament ha reunit organitzacions d'Àfrica, Amèrica Llatina i Catalunya per als drets humans de les dones.
La trobada, celebrada a la seu de la Delegació del Govern de la Generalitat de Catalunya als Estats Units, hi ha participat les entitats internacionals Urgent Action Fund i Just Associates, les entitats Forum Mulher (Moçambic), IM Defensoras (Amèrica Central), (internacional), Creación Positiva, L'Associació de Drets Sexuals i Reproductius i l'Institut Català de les Dones (Catalunya).
La trobada tenia per objectiu compartir estratègies d'incidència i treball a la Comissió per la Condició Jurídica i Social de la Dona, que té lloc aquesta setmana a Nova York, i trobar sinergies de col·laboració i treball conjuntes en incidència global pels drets humans de les dones.
Les entitats participants han posat l'èmfasi en l'increment de la vulneració dels drets de les dones, i la rellevància de seguir impulsant la protecció de defensores de drets humans des d'una perspectiva feminista perquè puguin seguir defensant el dret de les dones a protegir els seus drets.
La trobada ha estat molt positiva, i ha permès posar les bases d'una estratègia d'incidència global-local per a la protecció i suport de les dones defensores dels drets humans, adaptada a cada context territorial però emmarcada en l'auge dels fonamentalismes arreu del món.
La directora de l'Agència Catalana de Cooperació al Desenvolupament, Carme Gual, ha explicat que el Govern es compromet a impulsar i coordinar el treball conjunt sobre la importància de la protecció de les defensores de drets humans, amb l'objectiu de poder fer incidència a la propera edició de la Comissió per la Condició Jurídica i Social de la Dona (CSW 64), durant la qual es commemorarà el 25è aniversari de la Declaració i Plataforma d'Acció de Beijing.